**19. ročník kampane Vypni telku, zapni seba!**

(Bratislava, 24. 5. 2019)

|

V pondelok, 27.5.2019 začína 19. ročník kampane Vypni telku, zapni seba! Výzvu nepozerať týždeň televíziu, nehrať hry na mobile a počítači a nahradiť virtuálne četovanie za osobné zážitky prijalo zatiaľ štyritisíc detí z celého Slovenska.

Kampaň organizuje každoročne eRko - Hnutie kresťanských spoločenstiev detí, no medzi 110 prihlásenými skupinami sú okrem členov eRka aj školské kolektívy. Detské skupiny tvoria členoviav tomto roku 110 detských skupín a školských kolektívov z celého Slovenska. Kampaň je zameraná na aktívne prežívanie voľného času. Dobrovoľníci pripravili pre deti v tomto týždni zážitkové programy ako alternatívu k pasivite za obrazovkami.

Týždeň Vypni telku, zapni seba! trvá od pondelka, 27.5. do nedele, 2.6.2018. Hlavnou témou tohto ročníka je heslo Vysielame naživo. Túto tému rozvíjajú animátori a pedagógovia tvorivým spôsobom podľa pripraveného metodického materiálu a navrhnutému harmonogramu týždňa:

Pondelok: Hráme sa naživo

Utorok: Tvoríme naživo

Streda: Športujeme naživo

Štvrtok: Rozprávame sa naživo

Piatok: Spievame a tancujeme naživo

Víkend: Medzinárodný deň detí

Deti budú počas týždňa na znak svojho záväzku nosiť náramok s logom kampane. Každý účastník dostal dva náramky. Jeden pre seba a druhý pre kamaráta. Takýmto spôsobom sa počet účastníkov môže navýšiť až na osemtisíc.

Materiály na stiahnutie, registrácia pre zaslanie náramkov zdarma a informácie o kampani sú k dispozícii na [www.erko.sk/vtzs](http://www.erko.sk/vtzs).

––––––

eRko – Hnutie kresťanských spoločenstiev detí je občianske združenie, ktoré vzniklo v roku 1990. Jeho cieľom je pomáhať pri výchove a neformálnom vzdelávaní detí a mladých ľudí na zrelé kresťanské osobnosti podieľajúce sa na rozvoji spoločnosti, v ktorej žijú.